สังคมข่าวหุ้น
**ดัชนีตลาดก่อนวันหยุดยาว
3 เม.ย. 2562

เกียรติก้อง ว่องไวยากร
**ดัชนีตลาดก่อนวันหยุดยาว
**ตลาดหุ้นไทยเดือน เม.ย.นี้ มีแนวโน้มแกว่งในกรอบแคบ ๆ จะไปคึกคักอีกทีก็เดือน พ.ค. หลังได้รัฐบาลใหม่ รอบนี้โชคดี MSCI หนุนด้วย เม็ดเงินต่างชาติจ่อเข้าอีกเพียบ ส่วนตลาดหุ้นเดือน มี.ค.ที่ผ่านมา ค่อนข้างซบเซา วอลุ่มเทรดลดลงกว่า 10% ต่างชาติยังคงขายสุทธิ 1.6 หมื่นล้านบาท  แต่เดือนหน้ามีลุ้นทั้งเรื่องการเมืองและเม็ดเงินกองทุนต่างชาติที่จะเข้ามาใหม่   เป้าหมาย 1,685 จุด
**หุ้นกลุ่มพลังงาน เริ่มกลับมา หลังจากราคาน้ำมันดิบมีแนวโน้มสดใส ราคาสามารถยืนเหนือ 60 เหรียญสหรัฐต่อบาร์เรลได้ กลุ่ม PTTEP, PTTGC, TOP เลยขยับตัวขึ้นยกแผง นักวิเคราะห์ให้เป้า ปตท.สผ. ของพงศธร ทวีสิน ประธานเจ้าหน้าที่บริหารและกรรมการผู้จัดการใหญ่ไว้ที่ 157 บาท
**OSP ของ เพชร โอสถานุเคราะห์ ประธานคณะกรรมการบริหารบริษัท โอสถสภา ถูกจัดให้เป็นหุ้นตัวเต็งที่คาดว่าจะถูกนำเข้าสู่ดัชนี SET50 ในรอบเดือน มิ.ย.นี้ แต่ต้องขอดูกันอีกทีใกล้ประมาณเดือน พ.ค. หากยังมีแรงซื้อเข้ามาอย่างต่อเนื่อง ก็ไม่น่าพลาด
**นักวิเคราะห์เชียร์ PLANB ของปรินทร์ โลจนะโกสินทร์ ประธานกรรมการบริหารกันยกใหญ่ หลังจากเข้าไปลงทุนใน BNK48 คาดว่าจะได้กำไรเข้ามาเพิ่มในไตรมาสแรกนี้ รวมทั้งได้พันธมิตรอย่าง VGI เข้ามาถือหุ้น 18.59% ถือว่าวิน-วินทั้งคู่ นอกจากจะลดการแข่งขันกันเอง กลับมาช่วยเสริมรายได้ให้กันและกัน ราคาเป้าหมาย PLANB ให้ไว้ที่ 8.50 บาท
**KBANK ของเสี่ยปั้น เร่งตุนเงินสดสำรองช่วงวันหยุดยาวในเทศกาลสงกรานต์ 12-16 เม.ย.  กว่า 3 หมื่นล้านบาท สำหรับให้บริการในสาขาและเครื่องเอทีเอ็ม เพื่อรองรับการใช้จ่ายของลูกค้า แบงก์อื่นก็คงไม่น้อยหน้า ทั้ง BBL ของเสี่ยโทนี่ สำรองเงินสด 3.6 หมื่นล้านบาท  KTB และ SCB อีกหลายหมื่นล้านบาท ที่คาดว่าลูกค้าจะแห่ถอนเงินในช่วงดังกล่าวอย่างล้นหลาม งานนี้ ATM คงไม่ล่ม เพราะมีสาขาให้เลือกเยอะ ระบบก็ปรับให้เป็นดิจิทัลเกือบหมดแล้ว ส่วนงบไตรมาสแรกยกให้ BBL เด่นสุดในแบงก์ขนาดใหญ่ แต่ราคาหุ้นกลับไม่ค่อยวิ่ง รอให้น้องแมงเม่าเข้ามาเก็บก่อน
**KTC ประชุมผู้ถือหุ้นพรุ่งนี้แล้ว งานนี้ผู้ถือหุ้นเตรียมคำถามรอไว้เพียบ ประเด็นหลัก ต่ออายุ “ระเฑียร” หรือเปล่า อาจตอบตอนนี้ไม่ได้ แต่คงไม่เกินเดือน พ.ค. ส่วนแบงก์แม่อย่างกรุงไทย ชอบเป็นพิเศษ เพราะตั้งแต่ผู้บริหารมือทองคนนี้เข้ามา บริษัทบัตรกรุงไทยก็เติบโตอย่างต่อเนื่อง ส่งรายได้เข้ากรุงไทยอย่างเป็นกอบเป็นกำ และยังจะโกยกำไรต่อหลังจากได้ใบอนุญาตนาโนไฟแนนซ์และพิโกไฟแนนซ์มา ราคาในอนาคตอีก 5 ปีข้างหน้า ประเมินกันว่าอาจไปแตะ 70 บาท ถ้าแผนสำเร็จตามที่ตั้งไว้
**มีข่าวว่า สำนักงาน ก.ล.ต. เริ่มนับหนึ่งไฟลิ่ง บริษัท มิตรสิบ ลิสซิ่ง จำกัด (มหาชน) MITSIB แล้ว โดยว่าที่หุ้นน้องใหม่ MITSIB นี้ดำเนินธุรกิจจำหน่ายและให้บริการสินเชื่อเช่าซื้อรถแท็กซี่และรถเพื่อการพาณิชย์ เป็นผู้จัดจำหน่ายรถแท็กซี่ ครอบคลุมการให้บริการสินเชื่อเช่าซื้อรถแท็กซี่มิเตอร์ป้ายแดง, มือสอง รวมถึงมีบริการสินเชื่อแฟคตอริ่ง (Factoring) และบริการเสริมอื่น ๆ เช่น สินเชื่อกรมธรรม์ประกันภัย และ พ.ร.บ. ทะเบียนรถ และตรวจสภาพรถ และยังได้พัฒนาแอปพลิเคชันภายในชื่อ “แอปแท็กซี่” (AppTaxi) เริ่มใช้งานตั้งแต่ Q1/2561